HANDLINGSPLAN - Kommissionens handlingsplan på grundlag af anbefalingerne i Revisionsrettens årsberetning for regnskabsåret 2002

INDLEDNING

Hvidbogen om reformen [1] viste, at det var nødvendigt at lægge mere vægt på at ansvarliggøre de finansielle aktører for at sikre bedre effektivitet i Kommissionens aktiviteter.

[1] KOM(2000) 200 af 1.3.2000.

Kommissionen meddelte, at den ville fremlægge en handlingsplan i forbindelse med decharge for 2001. Formålet med dette dokument er at angive, hvilke korrigerende foranstaltninger der skal træffes for at efterkomme Revisionsrettens anbefalinger, samt den forventede virkning af disse foranstaltninger.

Handlingsplanen bygger på Kommissionens svar på Revisionsrettens årsberetning for regnskabsåret 2002. Disse svar er blevet ajourført og uddybet af Kommissionens forskellige tjenestegrene. Handlingsplanen gennemgår de foranstaltninger, der skal gennemføres i de enkelte sektorer for at forbedre Kommissionens finansielle forvaltning og dermed opnå en tilfredsstillende revisionserklæring (DAS).

Årsberetningen udgør en første fase i dechargeproceduren. Kommissionens svar på Revisionsrettens bemærkninger er således særlig vigtige for dechargeproceduren. Alle de forpligtelser, som i denne handlingsplan er opdelt på de forskellige udgiftssektorer, vedrører en forbedring af den finansielle forvaltning.

Med henblik på at forbedre regnskabernes rigtighed har Kommissionen oprettet et Udvalg for Regnskabsstandarder, som blandt andet undersøger mulighederne for at definere den begivenhed, der udløser regnskabsregistreringerne, så Kommissionen bevarer kontrollen med processen, samt for at definere et utvetydigt opgørelsesgrundlag, som kan sammenlignes fra det ene år til det andet. Kommissionen er også i gang med at forbedre sine mekanismer til identificering og inddrivelse af fordringer og har foretaget en gennemgang af alle balancer over forpligtelser, som har været åbne i en længere periode, for at kunne identificere unødvendige betalinger. Kommissionen vil sikre regnskabskontrol med forfinansiering, hvilket vil hjælpe de anvisningsberettigede tjenester med at identificere poster, som ikke er rettidigt dokumenteret. Den har etableret en ordning med regelmæssig indberetning til de anvisningsberettigede tjenester af indtægtsoverslag og indtægtsordrer, som er for gamle. Denne indberetningsmekanisme vil blive yderligere forbedret. For så vidt angår fordringer på området foranstaltninger udadtil, forberedes en regnskabsstandard for udbetalinger i form af forfinansieringer. Kommissionen overvåger nøje gennemførelsen af de reformer, den har sat i gang, herunder navnlig implementeringen af de interne kontrolstandarder.

Hvad angår budgetgennemførelsen, forsøger Kommissionen at gøre opførelsen af betalingsbevillinger realistisk. Kommissionen vil fortsat lægge vægt på budgetgennemførelsesplanen vedrørende det løbende regnskabsår, omfattende styring, rapportering og revision integreret i budgetbeslutningsproceduren, og den forventer derved også gradvis at forbedre budgetoverslagene i forbindelse med FBF. Herunder sker der også en vurdering af, om lave udgifter i tidligere regnskabsår skal medføre budgettering af mindre beløb (eller omvendt).

Kommissionen er fuldt ud enig med Retten i, at det er vigtigt at forbedre kvaliteten af medlemsstaternes overslag, og den udarbejder årligt en bredt omdelt rapport om overslagenes kvalitet. Kommissionen vil fortsat samarbejde med medlemsstaterne om at forbedre overslagenes kvalitet.

På området egne indtægter forpligter Kommissionen sig til at behandle enhver uregelmæssighed, der er konstateret af Retten. Overgangen til elektronisk fremsendelse af oversigter og ledsagende oplysninger og dokumentation siden 2001 har sammen med de regelmæssige metodedrøftelser i RUEI tilskyndet til større standardisering og gennemsigtighed. Kommissionen vil fortsætte med at undersøge, om der kan opnås yderligere standardisering og gennemsigtighed.

For så vidt angår BNP, er Kommissionens kontroller baseret på en grundig analyse af de procedurer, som medlemsstaterne anvender til at fastsætte deres BNP, på grundlag af oversigter over kilder og metoder, der analyseres grundigt af Kommissionen og drøftes på missioner til landene. Kommissionen er parat til at undersøge muligheden for at foretage flere direkte efterprøvninger i fremtiden.

Hvad angår den fælles landbrugspolitik, behandles mange af de emner, der er nævnt i Rettens anbefalinger, i 2003-forslaget til reform af den fælles landbrugspolitik. Med hensyn til eksportrestitutioner har Kommissionen allerede truffet flere foranstaltninger. Der blev vedtaget fem forordninger for at afhjælpe de største svagheder i forbindelse med forudbetalingsordningen. Hvad angår metoden til fastsættelse af eksportrestitutioner, har Kommissionen vedtaget en omfattende handlingsplan, som dækker horisontale spørgsmål. Forbedringerne vedrører Kommissionens beslutningsprocedurer. Desuden vil Kommissionen foretage en evaluering af den fælles markedsordning for oksekød i 2004-2005 og analysere virkningen af de forskellige instrumenter i denne sektor.

For så vidt angår strukturforanstaltninger, er de systemer, som er af fundamental betydning til sikring af overvågning og kontrol af gennemførelsen af fællesskabsbudgettet, dem, som anvendes på de områder, hvor forvaltningen er delt mellem Kommissionen og medlemsstaterne. Det revisionsarbejde, der allerede er udført, og skrivebordskontrollen af afslutningserklæringerne giver Kommissionen sikkerhed for den formelle rigtighed af udgifterne ved afslutningen af interventionerne for 1994-1999. Kommissionen vil kontrollere pålideligheden af afslutningsproceduren i medlemsstaterne ved at revidere en stikprøve af programmerne og om nødvendigt drage de finansielle konsekvenser deraf ved at tilbagesøge beløb fra medlemsstaterne. På grundlag af det arbejde, den har udført for den nuværende periode 2000-2006, har Kommissionen kunnet konkludere, at medlemsstaterne generelt set har gjort betydelige fremskridt med at forbedre deres systemer. Der er imidlertid behov for yderligere forbedringer, og det bør jævnligt kontrolleres, at systemerne fungerer, som de skal. Kommissionen vil fortsætte sin revisionsstrategi for at nå dette mål. Kommissionen fortsætter for begge programmeringsperioder sin opfølgning af de forhold, som Retten har påpeget i tidligere DAS-revisioner. Den baserer sig på medlemsstaternes svar og i nogle tilfælde på yderligere revisioner og vil træffe passende foranstaltninger for at rette op på eventuelle fejl. Kommissionen vil foretage en tilsvarende opfølgning af de forhold, der påpeges af Retten i DAS-revisionen for 2002. Kommissionen fortsætter bestræbelserne på at forbedre forvaltningen af Samhørighedsfonden og har forstærket sin egen revision på dette område. Kommissionen vil tage hensyn til Rettens bemærkninger i retsgrundlaget for perioden efter 2006.

På området interne politikker generelt, og navnlig på forskningsområdet, hilser Kommissionen Rettens anbefalinger velkommen. Kommissionen har i øvrigt på baggrund af sine egne bemærkninger udarbejdet handlingsplaner, der er på linje med disse anbefalinger. Oprettelsen af de interne kontrolsystemer, som er defineret i reformen, overvåges nøje, og styrkelsen af kontrollerne hos støttemodtagerne fortsætter ifølge en koordineret handlingsplan for forskningsområdet til opfølgning af aktion 1 i den sammenfattende rapport om aktivitetsrapporterne for 2001.

Hvad angår foranstaltninger udadtil, vil arbejdet med at udforme en metodologisk ramme og en revisionsstrategi fortsætte i 2004 i forbindelse med den årlige revisionsplan for 2004. Kommissionen vil prioritere finjustering af en risikovurderingsmodel, etablering af en klar organisationsramme for revisionsrelaterede opgaver i hovedsædet og i delegationerne, færdiggørelse af det revisionsrelaterede informationssystem samt uddannelse. Endvidere er Kommissionen ved at udarbejde instrukser med henblik på at forbedre kvaliteten og indholdet af delegationernes og direktoraternes rapporter om forvaltningen af bistanden til tredjelande. Med hensyn til udvidelsen omfattede Rettens revision i 2002 af de eksterne foranstaltninger hovedsagelig en evaluering af overvågnings- og kontrolsystemerne i Kommissionen. Kommissionen har allerede i 2003 taget skridt til at afhjælpe de problemer, Retten påpegede. Andre forbedringer, som Retten anbefalede, er under gennemførelse.

For så vidt angår administrationsudgifter, har Kommissionen efter den interne kontrol og risikoselvvurderingen analyseret risiciene og svaghederne i det interne kontrolsystem og vedtaget en handlingsplan for yderligere forbedring af systemet. I løbet af 2003 vil det eksisterende edb-program (VAP) gradvist blive afløst af et nyt system (NAP) med direkte grænseflade til Sysper. Kommissionen har noteret sig Rettens anbefalinger vedrørende overvågningssystemer. En evalueringsrapport om forvaltningen af orlov og fravær, som allerede er udarbejdet, skal drøftes af ledelsen, så den kan tage stilling til, hvilke foranstaltninger der skal træffes. Hvad angår finansielle instrumenter, har Kommissionen etableret et særligt system for intern kontrol og forvaltning af bankaktiviteter. Systemet er udformet med henblik på at behandle de særlige spørgsmål i forbindelse med disse aktiviteter. Oplysningerne om den del af EIB's långivning, der dækkes af fællesskabsgarantien, kommer til Kommissionen fra EIB's regnskabsafdeling, der selv er underkastet revision. Ikke desto mindre vil Kommissionen sammen med EIB undersøge om, og på hvilken måde, der kan skaffes yderligere sikkerhed for oplysningernes pålidelighed. Kommissionen vurderer, at andre tredjeparter som f.eks. EBRD og Europarådets Udviklingsbank er pålidelige partnere, og at der er en relativt lav risiko for, at de oplysninger, de giver, er upålidelige eller mangelfulde.

I forbindelse med den kommende interne revision af banktransaktioner, der direkte henhører under Kommissionens ansvar, vil det blive undersøgt, om der er behov for ændringer af kontrolmiljøet, herunder også den efterfølgende kontrol. I samarbejde med EIB vil Kommissionen forsøge at følge op på Rettens bemærkninger vedrørende EØS-finansieringsmekanismen.

Med hensyn til EUF fortsætter Kommissionen sine bestræbelser på at følge Rettens anbefalinger vedrørende styrkelsen af den interne kontrol og de forskellige aspekter af den finansielle forvaltning af EUF, som bliver fremhævet i Rettens årsberetning, f.eks. hurtigere afslutning af hvilende forpligtelser, bedre identificering af budgetstøtteforanstaltninger i EUF's regnskaber samt inddragelse af EUF i moderniseringen af Kommissionens regnskabssystem. I oktober 2003 blev der udsendt en meddelelse om indlemmelse af EUF i EU's budget.

Hvad angår EKSF, vil Kommissionen undersøge muligheden for på området indtægter hidrørende fra forskning at etablere et system til registrering af de patenter, som måtte være anmeldt af forskningsvirksomheder eller -institutter, der har modtaget midler fra EKSF.

INDHOLD

FORANSTALTNINGER, DER FØLGER AF

REVISIONSERKLÆRINGEN FOR 2002 (19 Anbefalinger)

BUDGETGENNEMFØRELSEN (6 Anbefalinger)

EGNE INDTÆGTER (6 Anbefalinger)

DEN FÆLLES LANDBRUGSPOLITIK (15 Anbefalinger)

STRUKTURFORANSTALTNINGER (23 Anbefalinger)

INTERNE POLITIKKER (13 Anbefalinger)

FORANSTALTNINGER UDADTIL (16 Anbefalinger)

UDVIDELSEN (21 Anbefalinger)

ADMINISTRATIONSUDGIFTER (6 Anbefalinger)

FINANSIELLE INSTRUMENTER (11 Anbefalinger)

DEN EUROPÆISKE UDVIKLINGSFOND (EUF) (8 Anbefalinger)

DET EUROPÆISKE KUL- OG STÅLFÆLLESSKAB (EKSF) (2 Anbefalinger)

I ALT 146 Anbefalinger

>TABELPOSITION>